Поштовани представници Библиотеке града Београда, поштована Управнице библиотеке и чланови жирија, драги пријатељи, колегинице и колеге,

Награда „Ђорђе Јовановић“ већ деценијама слови као једна од најстаријих и најугледнијих награда за књижевну критику и уопште, науку о књижевности. У њеном импресивном континуитету од 1967. године до данас, наилазимо на назначајнија имена наше културе, чије су књиге представљале и представљају окосницу развоја књижевно-критичке мисли у српској књижевности, одржавајући оно што у нашем данашњем друштву нарочито недостаје – систематичност, квалитет и континуитет. Ова награда чини тај часни изузетак у томе, и ја се надам да ће тако и остати.

Када се опет, запитамо, ко је човек чије име ова угледна награда носи, знајући оно основно из старијих енциклопедија (попут Просветине): да је Ђорђе Јовановић (рођен у Београду, 19. октобра 1909), био предратни писац надреалиста, критичар, левичар и припадник једне, изабране генерације, која је за своје идеје спремно жртвовала и свој живот (што у овом безидејном свету и данашњим генерацијама делује као апсурд), ако бисмо, дакле, желели нешто више да сазнамо о њему, његово име укуцано на Wikipediji је непознато. И стога је ова награда Бибилотеке града Београда једини и трајни траг његовог постојања, важног у једном времену и друштву, која је чак вишеструко временски и квалитативно надрасла његову личност. Ипак, читајући, сасвим другим поводом, недавно објављено дело (први пут на српском језику) Милована Ђиласа, „Успомене револуционара“, наишла сам, уз мноштво пластично описаних ликова предратних револуционара, који су нама данас само звуци познатих улица, (пропалих) фабрика, хотела или болница, и име Ђорђа Јовановића, чију је личност писац Ђилас рељефно описао у свега неколико реченица, и тако књижевно овековечио: 

„Ђорђе је у то време био помало монден, повисок и витак, лепо одевен и немарног, самозадовољног осмеха. Овај младић би био и веома леп, с јаким и здравим зубима, сивим јаким веђама и трепавицама, и тамном косом и очима, да није имао превећ меснат, бабураст нос. Имао је нечег боксерског, али више у изразу, него у самом кроју главе, иако су му биле упадљиве вилице и јагодице и кости изнад очију. ...Волео је да се прави помало важан и био подоста безбрижан....“ (142) а карактерисао га је...“тај сочни, чак дорћолски српски колорит у изразу и гесту – то је било оно што му је...најприродније лежало.“ (143). „Тад је живео код мајке Данице-Данке, једне већ седе и омалене госпе, која је некад морала бити лепа...и сестре Драге. Отац му је био ађутант принца Ђорђа Карађорђевића, а стриц му је учествовао у убиству краља Александра Обреновића...“(143). И на робији у Лепоглави били су Ђилас и Ђорђе заједно, нарочито у једној побуни поводом бездушне туче малоумних затвореника, од стране стражара, због чега су изашли на „рапорт“ и добили „15 дана самице“. Надреалиста, дипломирани студент Филозофског факултета, писац и критичар са озбиљним књигама попут Студија и критика о српским писцима 19. века, Против обмана, Реализам као уметничка истина и постхумно објављеног романа Плати па носи, - који је проучавао и психоанализу, након робије тридесетих осведочени комуниста, погинуо је, као што се зна, у Другом светског рату, у НОБ-у, као политички комесар Космајског партизанског одреда 23. јула 1943. код села Слатине на Космају, у својој 34. години.

Личност Ђорђа Јовановића, која се прелила само у звук једног имена, има за мене нарочит и лични значај - упамћен од најранијих дана, као звук првог сусрета са књигом у Дечијем одељењу библиотеке „Ђорђе Јовановић“ на Студентском тргу, у које ме је уписала мајка, а где се са открићем чаробног света маште у првим разредима основне школе хрлило сваког дана, са прочитаном књигом, да би се она заменила новом. То се продужило на одељење за одрасле, током средње школе и студија, па је име Ђорђа Јовановића постало трајан симбол и амблем не само једног детињства, већ и укупно, оних најважнијих почетака, одрастања и формирања личности. И много више, то је сећање на једно време, у којем је Библиотека „Ђорђе Јовановић“ одиграла крупну улогу у читавом једном нараштају, а посебно у тадашњем свом малом читаоцу, будућем научнику и писцу. 
Сада се та симболика само умножила, поновним и најлепшим могућим сусретом – наградом која носи име Ђорђа Јовановића.

И сам поглед на импресиван низ имена добитника награде „Ђорђе Јовановић“, од којих су ми неки били професори (Миодраг Поповић, Иво Тартаља), или велики учитељи у оном трајном, духовном смислу (Петар Џаџић, Новица Петковић, Михиз, Владета Јеротић), а много више савременици, или респективна имена о којима сам и сама писала (Љубомир Симовић, Миодраг Павловић, Хатиџа Крњевић, Светлана Велмар-Јанковић, Љиљана Пешикан Љуштановић), чини да се осећам заиста почаствовано у овом часном низу, где је, ако сам добро видела, тек девет жена до сада понело ово одличје - почев од Милице Николић, пре више од пола века, преко Хатиџе Крњевић и Светлане Велмар-Јанковић, до Снежане Самарџије, Јасмине Лукић, Адријане Марчетић, Душице Потић, Љиљане Пешикан Љуштановић и прошлогодишње добитнице, колегинице Јелене Младеновић. Тим више – част је већа.

Захваљујем поштованим члановима жирија што су у обимној овогодишњој продукцији, у врло озбиљној конкуренцији, где су такође, и ненаграђене књиге сасвим оправдано могле понети ово одличје, препознали значај мог научног рада, може се рећи, синтетзованог управо у овој књизи - „Од Црвенкосе богиње до слепих певачица“, - где сам објединила своја вишегодишња истраживања у фолклористици и током предавања на докторским студијама, али и у изучавању женског књижевног стваралаштва на српском језику. Улазећи у истраживање мање познатог учешћа „женског принципа“ или „женског начела“ (по Лази Костићу), тј. удела жена, не само у усменој књижевности, већ и у свеукупној цивилизацији, на којој и ми данас почивамо, наишавши на јединствену матрицу кроз коју сам посматрала смену религијских система – лунарног соларним и феномен матријархата, нарочито на Балкану и Медитерану, па тако и у српској народној песми и традицији, суштински прожетих тим принципом, као делом великог „словенског матријархата“ по Гаспаринију, што нас чини припадницима једног врло старог културолошког ареала, желела сам да понудим и неке одговоре и на данашња, судбинска питања савременог човека, која нас окружују, а у чему – на трагу матријархата (и његових рецидива и у савременом стваралаштву), ова књига чини се, нуди одговоре. 

Посебно се захваљујем издавачу ове књиге, новосадском Прометеју, односно, г. Зорану Колунџији – да није било једног састанка у Вуковој задужбини и случајног разговора, из кога се изродила идеја и позив да објавим код њих ову књигу – тешко да бих се, без ове подршке, одлучила и коначно уобличила ова вишегодишња истраживања. Захваљујем и Дијани Чeлић на посвећеничкој сарадњи у прелому књиге са мноштвом фотографија, готово из дана у дан, као и Корани Колунџији на изванредном избору корица, а да би књига добила управо овакав изглед какав сам желела. Без издавачке куће Прометеј и њихове подршке, дакле, не би било ни ове књиге.


За крај, нешто и о критици. 


Као неко ко је ушао у књижевност писањем управо критике, још давне 1986. у „Књижевној речи“, а потом перманентно пратећи, како савремену књижевну сцену, тако се све више упуштајући у неишчитану и неистражену књижевну баштину маргинализованих (нарочито стваралаштва жена на српском језику, или књижевне баштине Срба у Хрватској), ова истраживања су прерасла у магистралне токове српске књижевности, на шта сам посебно поносна. Тако и најновија, награђена књига садржи ту црвену, критичку нит – посвећену актуелном стваралаштву, али и мање познатим књижевницама 20. века, као видом перманентног залагања за аутентичне, естетске и надасве хуманистичке поруке и вредности у српској књижевности. 

Данас, у свету поремећених, посуновраћених вредности, како у свету и нашем друштву, тако и у књижевности, ову награду прихватам с радошћу, мислећи и на сав тај перманентан критичарски рад у последње три и по деценије, који сам у једном тренутку сматрала узалудним. Ипак, борба за естетски критеријум увек је превладала и пресудно утицала, како тада, тако и сада, да ме у истраживањима, у читању дела савременика или писаца прошлости увек изнова мотивише – естетски доживљај, етичка порука, односно, недовољна видљивост неких важних (а прећутаних, заборављених) имена и дела и те како битних и потребних овој књижевности, култури и језику. У томе видим пуни смисао свог рада и ове награде.

Истовремено протекле деценије предајући на мастер студијама Филолошко-уметничког факултета у Крагујевцу курс Српска књижевна критика 20. века (од Јована Скерлића и Богдана Поповића до Николе Милошевића и Николаја Тимченка), на овај начин се и симболично, кроз ову награду стапају три кључне научне области којима сам се читавог живота бавила: критика, фолклористика и историја женског књижевног стваралаштва на српском језику, на чијем је почетку и на крају остао онај исти осећај и доживљај - љубав према књизи, која се у детињству зачела управо у Дечијем одељењу библиотеке „Ђорђе Јовановић“, којом се сада тај доживљај у потпуности и заокружује.
Хвала!

